Sa mga huring aldaw kan saiyang karera, si Hepburn nagsibot sa paglibot sa mga sobrang tios na mga nasyon. Mala ta siya natokang Goodwill Ambassador of UNICEF asin nagduman sa Mekele kan Etopya kan 1988 kun saen natabangan niyang mapadarhan nin pagkakan an 500 na mga kaakian yaon sa peligrong magadan sa gutom. Sa Turkey nagduman man siya kan Agosto 1988 asin duman an programa nin immunization asin pagkaag nin water system napangyari. Siring man kan Oktobre 1988 binista niya an Sud Amerika kun saen sa Venezuela asin Ecuador nahimong matogdas an tamang mga water system sa mga lugar na maipo an malinig na tubig. Nakipagsumpongan man siya sa mga lideres kan Honduras, El Salvador asin Guatemala sa Central America sa pagdara kan mga programa kan UNICEF. Taon  1989, Abril kaidto, sinongko niya an Sudan sa pagbungsod kan Operation Lifeline sa tahaw nin  gera sibil. Kan Oktobre 1990 binisita niya an Biyetnam sa pasgpasunod kan programang immunization asin  pagkaag nin toltol na water system. Alagad, an  grabeng kagutoman na namalas niya iyo an sa Somalia na nagtanyog na gayo saiya kan siya nagduman kan Septyembre 1992, apat na bulan bago siya naotsan buhay dara kan minamate niyang kahelangan na appendiceal cancer. Sabi niya, haros maski saen makukua an mga lubongan dawa saen na sana, sa gilid gilid, sa dalan, sa pampang salog asin haros mayo nang mapaglubongan kan mga bangkay.